पाएं अपने शहर की ताज़ा ख़बरें और फ्री ई-पेपरडाउनलोड करें
पूर्णिया यूनिवर्सिटी ने MBA की पढ़ाई शुरू करा दी। फर्स्ट सेमेस्टर की परीक्षा भी ले ली। परीक्षा लिए भी साल भर बीतने को आए। अब तक रिजल्ट जारी नहीं किया गया है। छात्रों के दबाव के बाद अब यूनिवर्सिटी प्रशासन उच्च शिक्षा विभाग की ओर टकटकी लगाए है। ऐसे में वो छात्र परेशान हैं, जिन्होंने बैंक से लोन लेकर MBA की पढ़ाई के लिए नामांकन लिया था। यूनिवर्सिटी प्रशासन ने छात्रों की MBA की पढ़ाई को लेकर अबतक कुछ क्लीयर नहीं किया है।
कुछ छात्रों ने नाम नहीं छापने की शर्त पर बताया कि हमलोगों के फर्स्ट सेमेस्टर की परीक्षा लिए एक साल से ज्यादा हो गया है। पर अबतक रिजल्ट जारी नहीं हुआ है। हमलोगों ने दूसरे सेमेस्टर की भारी भरकम फीस भी दे दिया है। पर अबतक रिजल्ट जारी नहीं करना कुछ न कुछ संशय पैदा करता है। ऐसे में हमलोगों के भविष्य से खिलवाड़ की जिम्मेवार किसकी होगी?
कुल 40 छात्रों का भविष्य दांव पर
यूनिवर्सिटी के पहले बैच 2019-21 में कई छात्रों ने नामांकन लिया था। वे बताते हैं कि इसमें अभी 40 ही बचे हैं। कुछ छात्रों ने कहीं और एडमिशन ले लिया। हमलोगों ने सोचा कि घर में रहकर पढ़ाई कर लेंगे। पर क्या पता था कि घर में ही ठगे जाएंगे। हमारे भविष्य को लेकर कोई सही जवाब नहीं दे रहा है।
एक सेमेस्टर की फीस है 37500 रुपए
पूर्णिया यूनिवर्सिटी से MBA करने के लिए छात्रों से प्रति सेमेस्टर 37500 रुपए फीस वसूला जा रहा है। कई छात्र बैंक से लोन लेकर यूनिवर्सिटी की फीस चुका रहे हैं। छात्रों ने बताया कि हमलोगों से दूसरे सेमेस्टर की भी फीस ले ली गई है, पर अबतक फर्स्ट सेमेस्टर का रिजल्ट जारी नहीं किया है। हमलोगों को लग रहा है कि बिना मान्यता के ही MBA की पढ़ाई शुरू करवा दी है। ऐसे में अगर डिग्री नहीं मिली तो बैंक लोन कैसे चुकाएंगे।
परेशान छात्रों ने मान्यता को लेकर लगाया था RTI
MBA की मान्यता को लेकर छात्रों ने पूर्णिया यूनिवर्सिटी से RTI लगाकर सवाल भी पूछा था। छात्रों ने बताया कि कई बार RTI लगाया गया, पर जवाब नहीं मिला। ऐसे में यूनिवर्सिटी खुद ही मान्यता को लेकर संशय पैदा कर रहा है।
रिजल्ट जारी करने नहीं मिला है आदेश: परीक्षा नियंत्रक
परीक्षा नियंत्रक डॉ. विनय कुमार सिंह ने कहा कि यूनिवर्सिटी से रिजल्ट जारी करने का आदेश नहीं मिला है। आदेश मिलते ही रिजल्ट जारी कर दिया जाएगा। वहीं डीएसडब्ल्यू प्रो. मरगूब आलम ने बताया कि मामले को लेकर राज्य सरकार से मार्गदर्शन मांगा गया है। छात्र-छात्राओं की परेशानी को देखते हुए यूनिवर्सिटी हरसम्भव प्रयास कर रही है।
(पूर्णिया से अमित रंजन)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn